## Odluka Ustavnog suda Republike Hrvatske broj:U-IIIA-4480/2005 od 31. siječnja 2007.

### NN 25/2007 (7.3.2007.), Odluka Ustavnog suda Republike Hrvatske broj:U-IIIA-4480/2005 od 31. siječnja 2007.

# USTAVNI SUD REPUBLIKE HRVATSKE

**949**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio J. C. iz J., na sjednici
održanoj 31. siječnja 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Jastrebarskom dužan je donijeti odluku u predmetu koji se
vodi pred tim sudom pod poslovnim brojem: P-572/06 (ranije: P-372/88) u
najkraćem mogućem roku, ali ne duljem od deset (10) mjeseci, računajući od prvog
idućeg dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst)
određuje se podnositelju J. C. iz J., primjerena naknada zbog povrede ustavnog
prava iz članka 29. stavka 1. Ustava Republike Hrvatske (»Narodne novine«, broj
41/01. – pročišćeni tekst) u iznosu od 13.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 11. studenoga 2005. godine
ustavnu tužbu radi duljine parničnog postupka koji se vodi pred Općinskim sudom
u Jastrebarskom pod brojem: P-572/06 (ranije: P-372/88), smatrajući da mu je
povrijeđeno ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Županijskog suda u
Velikoj Gorici te uvida u presliku spisa Općinskog suda u Jastrebarskom broj:
P-572/06 (ranije: P-372/88), utvrdio pravno relevantne činjenice za odlučivanje
o povredi ustavnog prava podnositelja, zajamčenog člankom 29. stavkom 1. Ustava.
Podnositelj je 20. listopada 1988. godine podnio tužbu Općinskom sudu u
Jastrebarskom protiv tužene Općine Jastrebarsko, radi naknade štete.
Do 5. studenoga 1997. godine Općinski sud u Jastrebarskom je donio presudu,
broj: P-372/88 od 1. listopada 1992. godine, kojom je djelomično usvojen tužbeni
zahtjev. Povodom žalbe tužene, tadaš­nji Okružni sud u Zagrebu je presudom,
broj: Gž-1745/93 od 30. ožujka 1993. godine, potvrdio prvostupanjsku presudu.
Povodom revizije tužene, Vrhovni sud Republike Hrvatske je rješenjem, broj: Rev-1984/93
od 15. rujna 1993. godine, prihvatio reviziju, ukinuo drugostupanjsku i
prvostupanjsku presudu, te predmet 20. siječnja 1994. godine vratio Općinskom
sudu u Jastrebarskom na ponovno odlučivanje.
Nakon toga, ročišta su održana 22. veljače, 17. ožujka, 6. srpnja, 22. rujna i
18. studenoga 1994. godine te 16. svibnja 1995. godine, očevid je održan 28.
rujna 1995. godine, te je provedeno građevinsko vještačenje. Podneskom od 15.
ožujka 1996. godine podnositelj je uredio tužbeni zahtjev na način da je kao
tužene naveo pravne sljednike Općine Jastrebarsko i to: Grad Jastrebarsko te
općine Klinča Sela, Pisarovina, Krašić i Žumberak. Zatim su ročišta održana 8.
ožujka 1996. i 5. lipnja 1996. godine. Podneskom od 15. rujna 1997. godine
podnositelj je predložio donošenje odluke.
Nakon 5. studenoga 1997. godine, ročišta zakazana za 18. veljače, 12. ožujka i
1. travnja 1998. godine su odgođena.
Zatim je održano ročište 5. lipnja 1998. godine, dok su ročišta zakazana za 24.
lipnja i 24. studenoga1998. godine odgođena.
Na ročištu 30. ožujka 1999. godine zaključena je glavna rasprava. Donesena je
presuda, broj: P-37/94 od 30. ožujka 1999. godine, kojom je djelomično usvojen
tužbeni zahtjev podnositelja. Presuda je otpremljena strankama 27. srpnja 2000.
godine.
Općina Klinča Sela je 14. kolovoza 2000. godine izjavila žalbu protiv presude,
Općina Pisarovina 18. i 21. kolovoza 2000. godine, a Grad Jastrebarsko, Općina
Krašić i Općina Žumberak 28. kolovoza 2000. godine.
Sud je rješenjem od 28. kolovoza 2000. godine odbacio žalbu Općine Pisarovine od
21. kolovoza 2000. godine. Općina Pisarovina je 21. rujna 2000. godine izjavila
žalbu protiv rješenja.
Spis je 25. rujna 2000. godine otpremljen Županijskom sudu u Zagrebu koji je
rješenjem, broj: Gž-8708/00 od 4. lipnja 2002. godine, potvrdio rješenje
Općinskog suda u Jastrebarskom od 28. kolovoza 2000. godine, te ukinuo presudu
Općinskog suda u Jastrebarskom u dosuđujućem dijelu i u tom dijelu predmet 7.
lipnja 2002. godine vratio tom sudu na ponovno suđenje.
Na ročište 10. listopada 2002. godine nije pristupio vještak građevinske struke
pa je ročište odgođeno.
Na ročištu 17. prosinca 2002. godine saslušana su dva svjedoka i vještak
građevinske struke.
Ročište zakazano za 26. ožujka 2003. godine odgođeno je za 21. svibnja 2003.
godine, zbog službene spriječenosti suca.
Na ročištu 21. svibnja 2003. godine dopunski je saslušan pod­nositelj te je
zaključena glavna rasprava. Donesena je presuda, broj: P-220/02 od 21. svibnja
2003. godine, kojom je usvojen tužbeni zahtjev. Presuda je otpremljena 21.
studenoga 2003. godine.
Grad Jastrebarsko, Općina Klinča Sela, Općina Krašić i Općina Žumberak izjavili
su 4. prosinca 2003. godine žalbu protiv presude, a Općina Pisarovina 5.
prosinca 2003. godine. Podnositelj je 9. prosinca 2003. godine izjavio žalbu
protiv odluke suda o zakonskim zateznim kamatama.
Spis je 7. siječnja 2004. godine otpremljen Županijskom sudu u Velikoj Gorici
koji ga je dva puta remisorno vraćao Općinskom sudu u Jastrebarskom, i to 11.
veljače 2004. i 9. veljače 2005. godine, a radi otklanjanja nedostataka u svezi
s punomoćima tuženih i ispravka presude. Općinski sud u Jastrebarskom je prvi
puta spis vratio Županijskom sudu u Velikoj Gorici 12. ožujka 2004. godine, a
drugi puta 13. svibnja 2005. godine, nakon donošenja rješenja od 9. ožujka 2005.
godine kojim je ispravljena presuda od 21. svibnja 2003. godine.
Županijski sud u Velikoj Gorici je rješenjem, broj: Gž-1304/05 od 25. listopada
2006. godine, ukinuo presudu Općinskog suda u Jastrebarskom i predmet vratio tom
sudu na ponovno suđenje.
Sljedeće ročište zakazano je za 4. travnja 2007. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Jastrebarskom podnijeta 20. listopada 1988. godine.
Međutim, duljina postupka uzima se u razmatranje od 5. studenoga 1997. godine
kada je stupio na snagu Zakon o potvrđivanju Konvencije za zaštitu ljudskih
prava i temeljnih sloboda i Protokola broj: 1, 4, 6, 7 i 11 uz Konvenciju za
zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči, između ostalog, i pravo na suđenje u razumnom roku.
Ustavna tužba podnijeta je 11. studenoga 2005. godine, a do tog dana postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno sedamnaest (17) godina i dvadeset dva (22) dana, a
nakon stupanja na snagu Zakona o potvrđivanju Konvencije pa do dana podnošenja
ustavne tužbe postupak je trajao osam (8) godina i šest (6) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju prvo vodio pred Općinskim sudom u
Jastrebarskom koji je nakon više od jedne godine i četiri mjeseca donio presudu.
Zatim se postupak povodom žalbe vodio pred Županijskim sudom u Zagrebu koji je
nakon više od jedne godine i osam mjeseci donio odluku kojom je ukinuo presudu u
dosuđujućem dijelu i predmet vratio Općinskom sudu u Jastrebarskom na ponovno
suđenje.
Nakon toga, Općinski sud u Jastrebarskom je nakon više od jedanaest mjeseci
donio presudu kojom je usvojio tužbeni zahtjev.
Postupak se povodom izjavljenih žalbi vodio pred Županijskim sudom u Velikoj
Gorici koji je nakon oko jedne godine i pet mjeseci (ne uračunavajući vrijeme
kada se spis remisorno nalazio na Općinskom sudu u Jastrebarskom) donio odluku
kojom je ukinuo presudu Općinskog suda u Jastrebarskom i predmet vratio tom sudu
na ponovno suđenje.
U konkretnom slučaju dugotrajnost postupka je posljedica neučinkovitog
postupanja sudova. Okolnost da je prvostupanjski sud u tri navrata donio
prvostupanjsku presudu nije od utjecaja jer nijednom od njih nije pravomoćno
okončan postupak, odnosno o pravima i obvezama podnositelja nije pravomoćno
odlučeno. Povrh toga, postupak se sada ponovno vodi pred prvostupanjskim sudom,
iako je od podnošenja tužbe do sada proteklo više od osamnaest godina.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, nije doprinio
duljini trajanja postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o
osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim i drugostupanjskim sudom u trajanju od osam godina i šest dana,
te da je još u tijeku. Imajući u vidu ukupnu duljinu postupka, neučinkovito
postupanje sudova, te posebno okolnost da postupak do sada nije pravomoćno
okončan već se ponovno vodi pred prvostupanjskim sudom, Ustavni sud ocjenjuje da
je povrijeđeno ustavno pravo podnositelja da zakonom ustanovljeni neovisni i
nepristrani sud u razumnom roku odluči o njegovim pravima i obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukup­nih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Jastrebarskom dužan je dostaviti Ustavnom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.

Broj: U-IIIA-4480/2005
Zagreb, 31. siječnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 25/2007-949
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)